In Catalan sa regorda

Da Guiu Sobiela-Caanitz

Il scriptur ed istoriograf Victor Castells, naschì dal 1928 a la Via Guglielm Tell da Barcelona, ha gist publitgà in tom captivant da regurdientschas 1), la bilantscha d'ina vita nudada da las peripezias istoricas catalanas e d'onns d'emigraziun en la Brasilia.

La ventira d'in uffant
L’autur fa endament l'uffanza rurala "en ina chasa cun iert e parc, il chaun uschè bun ami, las giaglinas cun quels ovs colur d'aur che sa transfurmavan en grondius ovs en paintg, ils cunigls uschè simpatics, (...) las rosas e neglas che nus lajegiavan per vesair sco ch'i s'avrivan, las plantas da mandels ed ils fighers, l'iva da las pergolas, iI giat dals vischins che spiunava gugent giu dal mir, ils ravanels per la salata, (...) la merlotscha che n'emblidava mai da vegnir a trillar da marvegl (.. .). Tge primavaira pumpusa quella da 1936!" (p. 23).

Fom, fraid ed oppressiun
Alura la guerra civila (1936-1939) ed ils emprims onns da dictatura. "La fom. Il fraid sgarschaivel dals envierns senza charvun (...). I vegniva adina pli grev da chattar da mangiar. Nus stuevan ir per laina (...). Mintgatant cumpigliava la tschaina d'enviern be in pau farina da tirc ed in fil d'ieli per meglierar la buglia schlunganada (...). Las dunnas raquintavan da disgrazias, malsognas e povradad, (...) umens e figls morts, svanids u en praschun. Per discutar u barattar novas serrav'ins ischs e fanestras e discurriva da bass. Praschuns e champs da praschuniers eran plains; fisiladas eran usitadas (...). Lezs onns ans han fatgs quels che nus essan (...). Blers han pers fragliuns u geniturs, blers amis e parents èn vegnids separads" (pp. 25 e 28-29).

Sut il giuf da la Spagna
Las armadas da general Francisco Franco (1892-1975) han cumplenì dal 1939 la conquista da la Catalugna. Fin sia mort ha'l regì la Spagna sco dictatur. "I sa tractava da salvar la Spagna, pia franar e rumper giu andetg la revegnida naziunala da la Catalugna. Ils Spagnols n'han betg destruì tuttafatg la naziun catalana, però els l'han fatga guntgir da sia dretga via e la mantegnan sut il giuf, unida cun lur Spagna bler pli stretgamain ch'avant" (p. 33). L'autur punctuescha la cuntinuitad tranter il stadi da Franco che scumandava il diever dal catalan en scola ed en la vita publica, ed il reginam decentralisà d'oz ch’al lubescha en quatter regiuns, però renconuscha be il spagnol e sforza ils Catalans da l’emprender tenor la constituziun da 1978: "Tuts Spagnols han il duair d'enconuscher il linguatg spagnol". Castells manegia che l'appartegnientscha a la Spagna haja manà be donns e degeneraziun a la Catalugna. Ils victurs da 1939 proclamavan "la Spagna ina gronda e libra" (p. 30), snegond il dretg da viver a tschellas culturas aifer ses cunfins. Ils intellectuals spagnols dals onns sessanta e setanta han refusà lez mitus, dentant na betg per amur da la varietad culturala, mabain en num dal marxissem, sco "ina sanestra elitara da luxus" (p. 148).

Baselgia e spiert dal temp
Il pli trist en il maletg spiertal da la Catalugna tenor Castells è forsa la tenuta d'ina gronda part da la Baselgia catolica. Qua en il Grischun enconusch'ins la bella lavur dals benedictins da Montserrat a favur da linguatg e cultura. Dal 1963 ha la pressa mundiala publitgà decleraziuns curaschusas da lur abat encunter la politica sociala e culturala da Franco. Però ils figls da son Benedetg na represchentavan betg la Baselgia catolica. Lezza "ha gidà ad introducir furiusamain il spagnol tar ils uffants catalans" e lura "infiltrada dal marxissem, surpiglia lezza ferma tendenza encunter la Catalugna u en sia disfavur, (...) in uscheditg internaziunalissem subordinà a l'Uniun sovietica, (...) in anacronissem importà dals immigrads or da l'Andalusia" (p. 150). L’autur na scriva nagut da la baselgia oz; i para pia ch'el spetgia pauc da lezza.

Linguas e culturas estras
En reacziun encunter la Spagna serrada ha l'autur frequentà curs d'englais, franzos e talian. "Emprender linguatgs era la guisa la pli cuntanschibla da sa liberar, pli u main conscientamain, da las chadainas spagnolas, la tschantscha cumpraisa, che nus eran ed essan sfurzads da purtar. Jau sutlingesch lez pled. Far insatge da libra veglia ans levgescha quai che nus essan obligads da far" (p. 46). Il pli gugent ha Castells emprendì portugais, e quai sco secretari en plain uffizi da la Chasa catalana a Son Paul, la chapitala economica da la Brasilia. Là aveva el stretgas relaziuns cun immigrads d'autras naziuns europeicas senza stadi, cunzunt Bascs, dentant er "Estonians, Ucranais e Macedons" (p. 128), lezza giada subdits sovietics u jugoslavs. Plinavant ha'l sa fatschentà cun champs uschè variads da la cultura brasiliana sco il cumponist Heitor Villa-Lobos (1887-1959) ed iI pajanissem introducì dals Africans en il temp dal domini portugais. Castells avertescha tgi che legia, punctuond che las festas pajaunas dals nairs possian "scurlattar dapli che quai ch'ins astga ristgar. La caneratscha ritmica da la percussiun sturnescha e penetrescha fin en il magugl. La ferma savur da la glieud, cunzunt da las dunnas, sco era quella da l'alcohol da channa da zutger, dal tubac e d'autras ervas, tut quai ipnotisescha en moda irresistibla (...). Ins entschaiva a sa storscher e croda lura buffond" (p. 124).

Las faschettas da la pedra preziusa
Castells laschava encrescher da sia patria ed è turnà là. EI ha pudì entschaiver sia activitad d'istoriograf pir suenter la mort dal dictatur. Ina da sias ovras principalas (2)  è l'antologia da Josep Maria Batista i Roca (1895-1978), da Barcelona, professer a I'Universitad da Cambridge e promotur dal PEN nua ch'el ha collavurà cun il poet rumantsch Andri Peer. Gia dal 1941 a Londra ha Batista referì davart "l'unitad da l'Europa e las naziuns pitschnas" al congress internaziunal dal PEN. L’antologia cuntegna era la translaziun catalana da lezza allocuziun profetica (pp. 197-203). L'oratur ha discurrì ils 12 da settember entant che Hitler dumagnava ina gronda part dal continent e la "División Azul" spagnola al gidava sin la front da l'ost: "Las armas che destrueschan ils cudeschs ed ils stivals che zappitschan ils capodovras artistics na pon surventscher la vita e la forza dal spiert en nagin pajais (...). Il totalitarissem da la Germania persequitescha la cultura tscheca e polacca, quel da la Spagna la catalana (...), e quai tenor il princip che be il pievel dominant astgia posseder in linguatg ed ina cultura e ch'ins duaja las sfurzar si a las naziuns en sclavitid (...). Ils umans libers da tut il mund proclameschan che tuttas naziuns (...) dastgian exprimer libramain lur agen spiert (...). Ins po cumparegliar l'Europa, na cun ina surfatscha traglischanta da cristal, mabain cun ina pedra preziusa che reflectescha cun mintga faschetta, gronda u pitschna, las valurs multifaras da la cultura e dal spiert da mintga naziun. I dà blers reflexs variads, però tuts ensemen fan ora la bellezza da la pedra (...). Segir astga mintga pajais pretender sia libertad. Dentant duai lez dretg tar mintgin vegnir limità da la schientscha da l'atgna responsabladad envers la cuminanza europeica (...). Dapi la Grezia antica han bleras culturas grondas flurì en pajais pitschens. Sperain che tals pajais possian puspè contribuir daried a (...) l'unitad spiertala d'in Europa libra".

1) Victor Castells, Dau al Set cinquanta anys després. Barcelona (Parsifal Edicions) 1998
2) Victor Castells (ed.), Homentatge a Josep Maria Batista i Roca. Barcelona (Generalitat de Catalunya) 1993